CELEX: 
Language: et
Date: 2021-09-28 00:00:00
Title: KOMISJONI DELEGEERITUD MÄÄRUS (EL) …/…, millega täiendatakse Euroopa Parlamendi ja nõukogu määrust (EL) 2021/241, millega luuakse taaste- ja vastupidavusrahastu, ning määratakse kindlaks ühised näitajad ning taaste ja vastupidavuse tulemustabeli üksikasjalikud elemendid

SELETUSKIRI
            
            
               1.DELEGEERITUD ÕIGUSAKTI TAUST
            
            
               1.1. Üldine taust ja eesmärk
            
            
               COVID-19 pandeemia puhkemine mõjutab märkimisväärselt Euroopa Liidu majanduslikku ja sotsiaalset olukorda. Kuigi kriisi vahetut mõju on leevendanud liikmesriikide lühiajalised meetmed, on keskpikas ja pikas perspektiivis vaja ulatuslikke investeeringuid ja struktuurireforme, et kriisist taastuda ning ehitada järgmiste põlvkondade jaoks üles kestlikum, vastupidavam ja õiglasem Euroopa. Selleks võttis Euroopa Liit 2020. aasta detsembris vastu Euroopa taastekava, mis koosneb aastateks 2021–2027 kehtestatud tugevdatud mitmeaastasest finantsraamistikust ja uuest ajutisest taastepaketist „Next Generation EU“. Nende vahenditega vabaneb kokku 1,85 triljonit eurot (2018. aasta hindades), millest toetatakse liikmesriike nende jõupingutustes kriisiga toime tulla, taaskäivitada ELi majandus ning suunata see kestlikumale ja vastupidavamale teele.
            
            
               2021. aasta veebruaris võeti vastu Euroopa Parlamendi ja nõukogu määrus (EL) 2021/241
                  1
                (edaspidi „taaste- ja vastupidavusrahastu määrus“), millega luuakse taaste- ja vastupidavusrahastu, mis on taasterahastu „Next Generation EU“ suurim programm. Taaste- ja vastupidavusrahastu (edaspidi „rahastu“) 672,5 miljardi euro suurusest eelarvest tehakse väljamakseid tagastamatu rahalise toetuse ja laenudena ning sellest toetatakse ulatuslikke avaliku sektori investeeringuid ja reforme, mida liikmesriigid on teinud COVID-19 kriisist taastumiseks ning liidu majandusliku, sotsiaalse ja territoriaalse ühtekuuluvuse edendamiseks.
            
            
               Rakendamise läbipaistvuse ja aruandekohustuse tagamiseks kaasatakse rahastu tulemuste seire raamistikku. Taaste- ja vastupidavusrahastu määruses on sätestatud, et tulemuste seire raamistiku alusel saadud teave tehakse kättesaadavaks Euroopa Parlamendile, teistele institutsioonidele ja Euroopa kodanikele, luues selleks taaste ja vastupidavuse tulemustabeli (edaspidi „tulemustabel“). Tulemustabeli eesmärk on anda läbipaistval viisil kokkuvõtlikku teavet taaste- ja vastupidavuskavade rakendamisel tehtud edusammudest. See on veebis avalikult kättesaadav ja seda ajakohastatakse kaks korda aastas pärast liikmesriikidelt aruannete saamist, mis tuleb esitada kaks korda aastas. Tulemustabel sisaldab rahastu kohaldamisala ja eesmärkidega seotud põhinäitajaid ning võimaldab jälgida taaste- ja vastupidavuskavade rakendamisel tehtud edusamme nende eesmärkide saavutamisel. Selleks et mõõta rahastu üldist tulemuslikkust ja näidata edusamme selle eesmärkide saavutamisel, määratakse kindlaks ühised näitajad. Need ühised näitajad, mille kohta teavet esitatakse, integreeritakse tulemustabelisse, mis kujutab endast rahastu tulemusaruandluse süsteemi. Komisjon kasutab tulemustabelit ja selle ühiseid näitajaid, et koostada Euroopa Parlamendile ja nõukogule aastaaruandeid rahastu rakendamise kohta ja läbivaatamisaruande rahastu rakendamise kohta vastavalt taaste- ja vastupidavusrahastu määruse artiklitele 31 ja 16. Lisaks peavad Euroopa Parlament ja komisjon tulemustabeli alusel taaste- ja vastupidavusrahastu määruse artikli 26 lõike 4 kohast taaste- ja vastupidavusdialoogi.
            
            
               Komisjon ja liikmesriigid peaksid edendama koostoimet ning tagama tulemusliku koordineerimise rahastu ja muude liidu programmide ja vahendite vahel. Vastavalt artiklile 28 tuleks selleks a) tagada nii kavandamise kui ka rakendamise ajal liidu, riikide ja asjakohasel juhul piirkondade tasandil eri vahendite vastastikune täiendavus, koostoime, sidusus ja järjepidevus, eriti seoses liidu fondidest rahastatavate meetmetega; b) optimeerida koordineerimismehhanisme, et vältida jõupingutuste kattumist, ja c) tagada tihe koostöö nende vahel, kes vastutavad liidu, riikide ja asjakohasel juhul piirkondade tasandil rakendamise ja kontrolli eest, et saavutada rahastu eesmärgid. Selleks peaksid tulemustabelis sisalduvad ühised näitajad olema järjepidevad ja sidusad muude ELi fondide puhul kasutatavate näitajatega. Taaste- ja vastupidavusrahastu raames tehtud edusammude seire tulemustabeli alusel ei välista muude vahendite kasutamist, millega jälgida liikmesriikide edusamme Euroopa poolaasta raames (näiteks sotsiaalvaldkonna tulemustabel).
            
            
               Käesolevas delegeeritud määruses sätestatakse tulemustabeli üksikasjalikud elemendid, mis peaksid kajastama taaste- ja vastupidavuskavade rakendamisel tehtud edusamme, ning ühised näitajad, mida kasutatakse edusammudest aruandmiseks ning rahastu ning liikmesriikide taaste- ja vastupidavuskavade rakendamise seireks ja hindamiseks. Eristatakse tulemustabeli ühiseid näitajaid ja muid elemente. Ühised näitajad peavad koguma liikmesriigid, mis tähendab, et andmete võrreldavuse tagamiseks on vaja anda lisaselgitusi ja juhiseid. Tulemustabeli ülejäänud elemendid koondab komisjon eri andmetest, mida ta kogub rahastu rakendamise ning liikmesriikide taaste- ja vastupidavuskavade kaudu, tagades sellega andmete võrreldavuse. Seetõttu ei nõua need elemendid samal tasemel selgitusi ja juhiseid.
            
            
               1.2. Õiguslik taust 
            
            
               Taaste- ja vastupidavusrahastu määruse artikli 30 lõikega 2 on komisjonile antud õigus määrata delegeeritud õigusaktiga kindlaks tulemustabeli üksikasjalikud elemendid, mille abil kajastada taaste- ja vastupidavuskavade rakendamise arengut. Vastavalt taaste- ja vastupidavusrahastu määruse artikli 30 lõikele 1 on tulemustabel rahastu tulemusaruandluse süsteem, milles esitatakse liikmesriikide taaste- ja vastupidavuskavade rakendamisel tehtud edusammud rahastu kohaldamisala kõigis kuues sambas ning taaste- ja vastupidavuskavade rakendamisel tehtud edusammud ühiste näitajate alusel. Lisaks on artikli 30 lõikes 4 sätestatud, et tulemustabel võetakse kasutusele 2021. aasta detsembriks ja komisjon ajakohastab seda kaks korda aastas ning üldsusele tehakse see kättesaadavaks veebisaidil või internetiportaalis.
            
            
               Taaste- ja vastupidavusrahastu määruse artikli 29 lõike 4 punktiga a on komisjonile antud õigus võtta 2021. aasta detsembri lõpuks vastu delegeeritud õigusakt, milles sätestatakse ühised näitajad, mille alusel antakse aru edusammudest ning tehakse rahastu üld- ja erieesmärkide saavutamise seiret ja hinnatakse seda. Vastavalt artikli 29 lõikele 5 annavad liikmesriigid komisjonile ühiste näitajate kohta aru ning vastavalt artiklile 27 tuleks sellised aruanded esitada kaks korda aastas Euroopa poolaasta raames.
            
            
               Vastavalt 13. aprilli 2016. aasta institutsioonidevahelise parema õigusloome kokkuleppe punktile 31 koondatakse käesoleva delegeeritud määrusega ühte õigusakti taaste- ja vastupidavusrahastu määruse kaks omavahel seotud volitust, nimelt artikli 29 lõike 4 punkti a kohane ühiseid näitajaid puudutav volitus ja artikli 30 lõike 2 kohane tulemustabelit puudutav volitus. Otsus ühendada need kaks volitust tuleneb nende sisulisest seotusest, kuna ühised näitajad on oluline osa tulemustabelist, nagu on sätestatud artikli 30 lõikes 3. Artikli 30 lõikes 3 on sätestatud, et tulemustabelis esitatakse ka taaste- ja vastupidavuskavade täitmisel seoses artikli 29 lõikes 4 osutatud ühiste näitajatega tehtud edusammud. Samuti on taaste- ja vastupidavusrahastu määrusega nähtud ette ajaline raamistik, kuna artiklis 27 on sätestatud, et liikmesriigid esitavad ühised näitajad kaks korda aastas, ning artikli 30 lõikes 4 on sätestatud, et tulemustabelit ajakohastatakse kaks korda aastas. See võimaldab tulemustabelis kajastada liikmesriikide esitatud ajakohastatud andmeid.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Kooskõlas Euroopa Parlamendi, nõukogu ja komisjoni 2016. aasta ühise seisukohaga konsulteeris komisjon käesoleva delegeeritud määruse küsimuses liikmesriikide ekspertidega kahel koosolekul, mis toimusid 28. mail 2021 ja 14. juulil 2021. Euroopa Parlamendi ja nõukogu esindajad osalesid koosolekutel vaatlejatena. Liikmesriikide eksperdid palusid vähendada oma avaliku halduse üksuste halduskoormust ning kärpida kavandatud ühiste näitajate arvu ja piirata nende näitajate puhul andmete jaotamist. Samuti palusid liikmesriikide eksperdid täpsustada, et ühised näitajad esitatakse üksikute liikmesriikide tasandil suhtelises arvestuses, et vältida eksitavaid võrdlusi, mis tulenevad taaste- ja vastupidavuskavade erinevast mahust või laadist. Lisaks palusid liikmesriikide eksperdid tulemustabeli sisu lähemalt selgitada ja täpsustada.
            
            
               Kooskõlas parema õigusloome suunistega avaldati käesolev delegeeritud määrus neljaks nädalaks 28. juulist 2021 kuni 25. augustini 2021 tagasiside saamiseks. Tagasisidet andis seitse sidusrühma, kellest enamik tegutseb keskkonna-, kliima- ja/või energiatõhususe poliitika valdkonnas. Mõni sidusrühm palus tulemustabeli mõningaid elemente täiendavalt selgitada ja/või täpsustada, sealhulgas seda, et tulemustabelis esitatakse ka komisjoni delegeeritud määruses (EL) .../... (lisab Väljaannete Talitus)
                  2* määratletud sotsiaalse aruandluse metoodika kohased tulemused. Paluti ka esitada täiendavat kvalitatiivset teavet, eelkõige seoses teabega, mis on kättesaadav eesmärkide ja sihtide kaudu või mida komisjon kogub muudes foorumites. Mitu sidusrühma tegi ka ettepaneku lisada ühiste näitajate loetellu, selles asendada või täiendavalt liigendada näitajaid, et hõlmata rohkem sambaid, kirjeldada rohelist sammast üksikasjalikumalt või kajastada paremini edusamme mõnes elanikkonnarühmas.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Õigus võtta vastu delegeeritud õigusakte on sätestatud määruse (EL) 2021/241 artikli 29 lõike 4 punktis a ja artikli 30 lõikes 2.
            
            
               Artiklis 1 sätestatakse taaste ja vastupidavuse tulemustabeli sisu ning ühiste näitajate loetelu.
            
            
               Artiklis 2 sätestatakse aruandlusnõuded.
            
         
         
            
               Artiklis 3 sätestatakse määruse jõustumine.
            
            
               KOMISJONI DELEGEERITUD MÄÄRUS (EL) …/…,
            
            
               28.9.2021,
            
            
               millega täiendatakse Euroopa Parlamendi ja nõukogu määrust (EL) 2021/241, millega luuakse taaste- ja vastupidavusrahastu, ning määratakse kindlaks ühised näitajad ning taaste ja vastupidavuse tulemustabeli üksikasjalikud elemendid
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu määrust (EL) 2021/241, millega luuakse taaste- ja vastupidavusrahastu,
                  3
                eriti selle artikli 29 lõike 4 punkti a ja artikli 30 lõiget 2,
            
            
               ning arvestades järgmist:
            
            
               (1)Taaste- ja vastupidavusrahastu (edaspidi „rahastu“) eesmärk on anda tulemuslikku ja märkimisväärset rahalist toetust, et hoogustada liikmesriikides kestlike reformide läbiviimist ning sellega seotud avaliku sektori investeeringuid. Rahastu on sihtotstarbeline vahend, mille eesmärk on leevendada liidus COVID-19 kriisi kahjulikku mõju ja tagajärgi.
            
            
               (2)Määruse (EL) nr 2021/241 artikli 29 kohaselt seiratakse ja hinnatakse rahastu rakendamist ühiste näitajate abil. Neid näitajaid kasutatakse selleks, et anda aru määruse (EL) nr 2021/241 artiklis 4 osutatud üld- ja erieesmärkide saavutamisel tehtud edusammudest ning seirata ja hinnata rahastu tegevust. Liikmesriigid annavad komisjonile ühiste näitajate kohta aru.
            
            
               (3)Määruse (EL) nr 2021/241 artikli 30 kohaselt tuleb rahastu tulemusaruandluse süsteemi rakendada taaste ja vastupidavuse tulemustabeli kujul (edaspidi „tulemustabel“). Tulemustabel peab kajastama liikmesriikide taaste- ja vastupidavuskavade rakendamisel tehtud edusamme kõnealuse määruse artiklis 3 osutatud rahastu kohaldamisala kõigis kuues sambas ning seoses ühiste näitajatega. Tulemustabel tehakse üldsusele kättesaadavaks veebisaidil või internetiportaalis ja seda ajakohastatakse kaks korda aastas.
            
            
               (4)Määruse (EL) 2021/241 artiklid 29 ja 30 on omavahel tihedalt seotud, kuna ühised näitajad on oluline osa tulemustabelist, nagu on sätestatud määruse (EL) nr 2021/241 artikli 30 lõikes 3. Selleks et tagada järjepidevus nende sätete vahel, mis peaksid jõustuma ühel ja samal ajal, anda liikmesriikidele põhjalik ülevaade aruandlusnõuetest ja hõlbustada kõnealuse määruse kohaldamist, on vaja lisada neid artikleid täiendavad sätted ühte delegeeritud määrusesse.
            
            
               (5)Tulemustabeli eesmärk on anda läbipaistval viisil kokkuvõtlikult teavet rahastu ning nõukogu vastavate rakendusotsustega heaks kiidetud asjaomaste riiklike taaste- ja vastupidavuskavade rakendamisel tehtud edusammude kohta. Tulemustabel on aluseks määruse (EL) nr 2021/241 artiklis 26 osutatud taaste- ja vastupidavusdialoogile Euroopa Parlamendiga.
            
            
               (6)Määruse (EL) 2021/241 artikli 27 kohaselt peavad liikmesriigid Euroopa poolaasta raames esitama kaks korda aastas aruande oma taaste- ja vastupidavuskavade rakendamisel tehtud edusammude ning ühiste näitajate kohta. Et tulemustabelit saaks ajakohastada värskeimate kättesaadavate andmetega kõigi liikmesriikide jaoks sama ajakava alusel ja tagada sellega võrdse kohtlemise, peaks kõik liikmesriigid esitama aruanded ühel ajal kooskõlas Euroopa poolaasta ajakavaga.
            
            
               (7)Lisas esitatud ühiste näitajate loetelu on koostatud nii, et see hõlmaks kõiki taaste- ja vastupidavuskavu, kuid liikmesriik peab esitama aruandes andmed ühise näitaja kohta ainult juhul, kui tema kava sisaldab vastavaid meetmeid. Mõne ühise näitaja ebaasjakohasust mõne taaste- ja vastupidavuskava jaoks peaksid komisjon ja asjaomane liikmesriik omavahel arutama. Kuna iga ühine näitaja on üldiselt asjakohane enamiku liikmesriikide jaoks, eeldatakse, et iga liikmesriik peaks andma aru enamiku näitajate kohta.
            
            
               (8)Ühised näitajad tuleks määratleda piisavalt üksikasjalikult, et tagada liikmesriikide kogutud andmete võrreldavus ja et neid on rahastu rakendamise kajastamiseks võimalik koondada liidu tasandil. Kui näitajad esitatakse üksikute liikmesriikide tasandil, tuleks ühised näitajad esitada suhtelises arvestuses, tuginedes samuti Eurostati andmetele, et vältida liikmesriikide eksitavaid võrdlusi, mis tulenevad taaste- ja vastupidavuskavade erinevast mahust või laadist.
            
            
               (9)Vastavalt määruse (EL) 2021/241 artiklile 28 peavad komisjon ja asjaomased liikmesriigid edendama koosmõju ning tagama tulemusliku koordineerimise rahastu ja muude liidu programmide ja vahendite vahel. Seepärast peaksid tulemustabelis sisalduvad näitajad olema võimalikult sidusad muude liidu fondide puhul kasutatavate näitajatega.
            
            
               (10)Määruse (EL) nr 2021/241 artikli 29 kohaselt peab rakendamise seire olema sihipärane ja proportsionaalne rahastu raames korraldatava tegevusega. Komisjoni tulemusaruandluse süsteem peaks seega tagama, et tegevuse elluviimise ja tulemuste seireks vajalikke andmeid kogutakse tõhusalt, tulemuslikult ja õigel ajal. Selleks tuleks liidu rahaliste vahendite saajatele kehtestada proportsionaalsed aruandlusnõuded.
            
            
               (11)Komisjon peaks koondama tulemustabeli muud elemendid taaste- ja vastupidavuskavade ning rahastu rakendamise seire käigus kogutud teabe põhjal. See peaks tagama andmete võrreldavuse.
            
            
               (12)Võttes arvesse, et tulemustabel tuleks võtta kasutusele 31. detsembriks 2021 ja et käesolevas määruses sätestatud meetmeid oleks võimalik viivitamata kohaldada, peaks see jõustuma järgmisel päeval pärast selle avaldamist Euroopa Liidu Teatajas,
            
         
         
            
               ON VASTU VÕTNUD KÄESOLEVA MÄÄRUSE:
            
            
               Artikkel 1 
               Taaste ja vastupidavuse tulemustabeli sisu ja ühiste näitajate loetelu
            
            
               Tulemustabelis esitatakse taaste- ja vastupidavuskavade rakendamisel tehtud edusammud kõigi määruse (EL) 2021/241 artiklis 3 osutatud kuue samba kohta, mõõdetuna eelkõige järgmiselt:
            
            
               (a)eesmärkide ja sihtide täitmine, kajastades nõukogu vastuvõetud rakendusotsustes sätestatud reformide ja investeeringute rakendamist, loetledes rahuldavalt täidetud eesmärgid ja sihid, märkides nende arvu ning osakaalu kõnealustes nõukogu rakendusotsustes sätestatud eesmärkide ja sihtide koguarvust. Sellega seoses võib esitada ka andmeid selle kohta, kuidas eesmärkide ja sihtide saavutamine aitab kaasa asjaomaste riigipõhiste soovituste rakendamisele;
            
            
               (b)rahastust kaetavad kulud, samuti määruse (EL) 2021/241 artiklis 3 osutatud iga samba raames rahastatavad kulud, mis hõlmavad sotsiaalkulutusi komisjoni delegeeritud määruses (EL) .../... (lisab Väljaannete Talitus)
                  4
               * määratletud metoodika alusel, võttes aluseks heakskiidetud taaste- ja vastupidavuskavades esitatud hinnanguliste kulude jaotuse;
            
            
               (c)iga taaste- ja vastupidavuskava staatus;
            
            
               (d)rahaliste toetuste ja laenude väljamaksmise seis;
            
            
               (e)taaste- ja vastupidavuskavades sisalduvate meetmete temaatiline analüüs ja näited rakendamise edenemise kohta kuue samba alusel;
            
            
               (f)lisa kohased ühised näitajad, mille puhul antakse aru edusammudest ning seiratakse ja hinnatakse rahastu üld- ja erieesmärkide saavutamist.
            
            
               Artikkel 2 
               Aruandlus
            
            
               1.Et ajakohastada kaks korda aastas tulemustabelit, sealhulgas ühiseid näitajaid järjepidevalt ja ühetaoliselt, esitavad kõik liikmesriigid Euroopa poolaasta raames komisjonile kaks korda aastas aruande ühiste näitajate kohta ning oma taaste- ja vastupidavuskavade, sealhulgas tegevuskorra täitmise edusammude kohta.
            
            
               2.Aruanded nende taaste- ja vastupidavuskavade täitmise edusammude kohta esitatakse reeglina igal aastal aprilli keskpaigaks ja oktoobri alguseks ning vastavalt hiljemalt 30. aprilliks ja 15. oktoobriks. Kui see on asjakohane, hõlmab aruandlusperiood kogu kava rakendamise perioodi alates 1. veebruarist 2020.
            
            
               3.Ühiste näitajate ajakohastamise aruanded esitatakse igal aastal 28. veebruariks ja 31. augustiks. Aruandlusperiood hõlmab kogu kava rakendamise perioodi alates 1. veebruarist 2020 (kui see on asjakohane) kuni vastavate tähtpäevadeni, milleks on iga aasta 31. detsember ja 30. juuni.
            
            
               Artikkel 3
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 28.9.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        Euroopa Parlamendi ja nõukogu määrus (EL) 2021/241, millega luuakse taaste- ja vastupidavusrahastu (ELT L 57, 18.2.2021, lk 17).
               
               
                  
                     (2)
                  * 
                        (KOMISJONI DELEGEERITUD MÄÄRUS (EL).../..., millega täiendatakse Euroopa Parlamendi ja nõukogu määrust (EL) nr 2021/241, millega luuakse taaste- ja vastupidavusrahastu, ning määratakse kindlaks sotsiaalkulutuste aruandluse metoodika (COM viitenumber C(2021)8801) – välja jätta)
               
               
                  
                     (3)
                  
                        ELT L 57, 18.2.2021, lk 17. 
               
               
                  
                     (4)
                  * 
                        (KOMISJONI DELEGEERITUD MÄÄRUS (EL).../..., millega täiendatakse Euroopa Parlamendi ja nõukogu määrust (EL) nr 2021/241, millega luuakse taaste- ja vastupidavusrahastu, ning määratakse kindlaks sotsiaalkulutuste aruandluse metoodika (COM viitenumber C(2021)8801) – välja jätta)
               
            
      
    ---documentbreak--- 
      
         
         
            
               LISA
            
            
               Ühiste näitajate loetelu
            
            
                
                  Ühised näitajad kajastavad edusamme, mis on tehtud rahastu eesmärkide täitmisel taaste- ja vastupidavuskavades sisalduvate reformide ja investeeringute raames. Üht meedet võib kajastada mitme ühise näitaja all. Kui liikmesriigi taaste- ja vastupidavuskavas ei ole mõne allpool esitatud näitajaga seoses ühtegi meedet, arutab ta komisjoniga, kas märkida näitaja kohta aruandes „ei kohaldata“.
            
            
                     
                        Number
                     
                     
                  
                  
                     
                        Taaste- vastupidavusrahastu toetuse ühine näitaja
                     
                  
                  
                     
                        Taaste- vastupidavusrahastu sambad
                     
                  
                  
                     
                        Selgitus
                     
                  
                  
                     
                        Ühik
                     
                     
                  
               
                     
                        1
                     
                  
                  
                     
                        Primaarenergia aastase tarbimise sääst
                     
                  
                  
                     
                        Esimene sammas
                     
                     
                        Kolmas sammas
                     
                  
                  
                     
                        Toetatud üksuste primaarenergia aastase kogutarbimise vähenemine rahastu raames võetavate meetmete toel. Lähteolukord on primaarenergia aastane tarbimine enne sekkumist ning saavutatud väärtus osutab primaarenergia aastasele tarbimisele sekkumisele järgneval aastal. Hoonete puhul peavad sekkumised olema piisavalt dokumenteeritud, et neid väärtusi oleks võimalik arvutada, näiteks kasutades energiamärgiseid või muid jälgimissüsteeme, mis täidavad hoonete energiatõhususe direktiivi
                           1
                         artikli 10 lõikes 6 sätestatud kriteeriume. Ettevõtete protsesside puhul dokumenteeritakse primaarenergia aastane tarbimine energiaauditite põhjal kooskõlas energiatõhususe direktiivi (2012/27/EL) artikliga 8 või muude asjakohaste tehniliste spetsifikatsioonide alusel.
                     
                     
                        Üldkasutatav hoone – avaliku sektori asutustele või mittetulundusühendustele kuuluvad hooned, tingimusel et kõnealused asutused teenivad selliseid üldist huvi pakkuvaid eesmärke nagu haridus, tervishoid, keskkond ja transport. Näitena võib tuua üldkasutatavad haldushooned, koolid, haiglad jne. 
                     
                  
                  
                     
                        MWh aastas
                     
                  
               
                     
                        2
                     
                  
                  
                     
                        Taastuvenergia jaoks paigaldatud täiendav tegevvõimsus 
                     
                  
                  
                     
                        Esimene sammas
                     
                     
                        Kolmas sammas
                     
                  
                  
                     
                        Taastuvenergia jaoks rahastu raames võetavate meetmete toel paigaldatud lisavõimsus, mida oleks võimalik kasutada (st võrguga ühendatud, kui see on asjakohane, ja täielikult valmis tootma või juba toodab energiat). Tootmisvõimsus – „maksimaalne elektritootmise netovõimsus“, nagu on määratlenud Eurostat
                           2
                        .
                     
                     
                        Taastuvenergia – taastuvatest mittefossiilsetest allikatest pärit energia: tuule-, päikese- (soojusenergia ja fotogalvaaniline), geotermiline, ümbritseva keskkonna, loodete, lainete, muu ookeani- ja hüdroenergia ning biomassist, prügilagaasist, reoveepuhasti gaasist ja biogaasist toodetud energia (vt direktiiv 2018/2001). Näitaja hõlmab ka vesiniku tootmise elektrolüüsivõimsust, mis on loodud rahastu raames võetavate meetmete toel. Näitaja andmed kogutakse ja esitatakse i) taastuvenergia tootmise võimsuse ja ii) vesiniku tootmise elektrolüüsivõimsuse kohta eraldi.
                     
                  
                  
                     
                        MW
                     
                  
               
                     
                        3
                     
                  
                  
                     
                        Alternatiivkütuste taristu (tankimis-/laadimispunktid) 
                     
                     
                  
                  
                     
                        Esimene sammas
                     
                     
                        Kolmas sammas
                     
                  
                  
                     
                        Rahastu raames võetavatest meetmetest toetatavate keskkonnasõbralike sõidukite tankimis-/laadimispunktide (uued või uuendatud) arv.
                     
                     
                        Laadimispunkt – liides, millega on võimalik laadida korraga ühte elektrisõidukit või vahetada korraga ühe elektrisõiduki aku. Tankimispunkt – rajatis, kus toimub alternatiivkütusega varustamine statsionaarse või liikuva seadme abil.
                     
                     
                        Alternatiivkütus – kütused või energiaallikad, mida kasutatakse vähemalt osaliselt transpordi energiavarustuses fossiilsete naftaallikate asemel ja millel on potentsiaali aidata kaasa transpordi CO2-heite vähendamisele ja transpordisektori keskkonnatoime parandamisele, ja mis on kooskõlas direktiiviga 2018/2001
                           3
                        .
                     
                     
                        Näitaja andmed kogutakse ja esitatakse i) laadimispunktide ja ii) tanklate kohta eraldi. Viimase all tuleb eraldi välja tuua iii) vesinikutanklad. 
                     
                  
                  
                     
                        Tankimis- ja laadimispunktid
                     
                  
               
                     
                        4
                     
                  
                  
                     
                        Elanikkond, kes saab kasu üleujutuste, metsa- või maastikutulekahjude ja muude kliimaga seotud loodusõnnetuste vastu kindlustamiseks võetud meetmetest
                     
                  
                  
                     
                        Esimene sammas
                     
                     
                        Neljas sammas
                     
                  
                  
                     
                        Elanikkond, kes elab piirkondades, kus kaitsetaristu (sealhulgas roheline taristu ja looduspõhised lahendused kliimamuutustega kohanemiseks) on üles ehitatud või oluliselt ajakohastatud rahastu raames võetavate meetmete toel, et vähendada haavatavust üleujutuste, metsa- või maastikutulekahjude ja muude kliimaga seotud loodusõnnetuste (tormid, põuad, kuumalained) suhtes. See näitaja hõlmab kaitsemeetmeid, mis on selgelt lokaliseeritud suure riskiga piirkondades ja mis on otseselt suunatud konkreetsetele ohtudele, erinevalt üldisematest meetmetest, mida rakendatakse riiklikul või piirkondlikul tasandil. Üleujutuste puhul kajastab näitaja ohustatud elanike arvu.
                     
                     
                  
                  
                     
                        Inimeste arv
                     
                  
               
                     
                        5
                     
                  
                  
                     
                        Lisandunud eluruumid, millel on internetijuurdepääs väga suure läbilaskevõimega võrkudele
                     
                  
                  
                     
                        Teine sammas
                     
                     
                        Neljas sammas
                     
                  
                  
                     
                        Selliste eluruumide koguarv, millel on juurdepääs väga suure läbilaskevõimega võrkudele, nagu on määratletud BERECi suunistes väga suure läbilaskevõimega võrkude kohta (BoR (20) 165
                           4
                        ), millel varem oli juurdepääs aeglasematele ühendustele või millel puudus enne rahastu raames võetavate meetmete tuge üldse internetiühendus. Komisjon võtab arvesse ka 5G-võrgu leviala ja selle uuendamist gigabiti kiiruseni. Parem internetiühendus peab olema rahastu raames võetavate meetmete toe otsene tagajärg. Näitajas võetakse arvesse eluruume, millel on internetiühenduse võimalus, mitte tegelikku kasutust.
                     
                     
                        Eluruum – tuba või tubade kogum, mis asuvad alalises ehitises või selle struktuuriliselt eraldatud osas, mis on (...) mõeldud ühele leibkonnale aastaringseks elamiseks“
                           5
                         (vt komisjon (Eurostat)).
                     
                     
                        Näitaja ei hõlma ühiseluruume, nagu haiglad, vanadekodud, hooldekodud, vanglad, sõjaväekasarmud, usuasutused, pansionid, töötajate ühiselamud jne.
                     
                  
                  
                     
                        Eluruumid 
                     
                  
               
                     
                        6
                     
                  
                  
                     
                        Ettevõtted, mida on toetatud digitaaltoodete, -teenuste ja -rakendusprotsesside väljatöötamiseks või vastuvõtmiseks
                     
                  
                  
                     
                        Teine sammas
                     
                     
                        Kolmas sammas
                     
                  
                  
                     
                        Selliste ettevõtete arv, mida toetatakse rahastu raames võetavatest meetmetest, et töötada välja või võtta kasutusele uusi või märkimisväärselt uuendatud digitehnoloogial põhinevaid teenuseid, tooteid ja protsesse. See hõlmab sellist tipptasemel digitehnoloogiat nagu automatiseerimine, tehisintellekt, küberturvalisus, plokiahel, pilve- ja servtöötluse taristud ning andmeruumid, kvantandmetöötlus ja kõrgjõudlusega andmetöötlus. Olulised uuendused hõlmavad ainult uusi funktsioone. Seepärast kogutakse teavet eraldi i) ettevõtete kohta, mis saavad toetust digitehnoloogia ja -lahenduste arendamiseks, ja ii) ettevõtete kohta, mis saavad toetust digilahenduste kasutuselevõtuks, et muuta oma teenuseid, tooteid või protsesse. Teavet kogutakse ka ettevõtte suuruse alusel.
                     
                     
                        Ettevõte võetakse arvesse üks kord, olenemata sellest, mitu korda ta rahastu meetmete kaudu digiüleminekuks toetust saab.
                     
                     
                        Ettevõte ja selle liigitus ettevõtte suuruse järgi määratletakse vastavalt näitaja nr 9 jaoks vastu võetud määratlusele.
                     
                  
                  
                     
                        Ettevõtted 
                     
                  
               
                     
                        7
                     
                  
                  
                     
                        Uute ja uuendatud avalike digiteenuste, -toodete ja -protsesside kasutajad 
                     
                  
                  
                     
                        Teine sammas
                     
                     
                        Viies sammas
                     
                  
                  
                     
                        Selliste avalike digiteenuste, -toodete ja -protsesside kasutajate arv, mis on hiljuti välja töötatud või mida on rahastu raames võetavate meetmete toel oluliselt uuendatud. Olulised uuendused hõlmavad ainult uusi funktsioone. Näitaja lähteväärtus on 0 üksnes juhul, kui digiteenus, -toode või -protsess on uus. Kasutajad on selliste avalike teenuste ja toodete kliendid, mis on hiljuti välja töötatud või mida on uuendatud rahastu raames võetavate meetmete toel, ning avaliku sektori asutuse töötajad, kes kasutavad rahastu raames võetavate meetmete toel loodud uusi või oluliselt uuendatud digitaalseid protsesse. Kui üksikuid kasutajaid ei ole võimalik kindlaks teha, ei käsitata e-teenust kasutava sama kliendi mitmekordset arvestamist topeltarvestusena.
                     
                  
                  
                     
                        Kasutajaid aastas 
                     
                  
               
                     
                        8
                     
                  
                  
                     
                        Toetatavates teadusasutustes töötavad teadlased
                     
                  
                  
                     
                        Kolmas sammas
                     
                  
                  
                     
                        Nende teadlaste arv, kes kasutavad oma tegevussuunas otseselt avalik-õiguslikke või eraõiguslikke teadusrajatisi või seadmeid, mida toetatakse rahastu raames võetavatest meetmetest. Näitajat mõõdetakse aastase täistööaja ekvivalendina, mis arvutatakse vastavalt metoodikale, mis on esitatud OECD Frascati käsiraamatus 2015.
                     
                     
                        Toetus peab parandama teadusrajatist või uurimisseadmete kvaliteeti. Arvesse ei võeta kvaliteeti mitteparandavaid asendamisi ega hooldustöid.
                     
                     
                        Teadus- ja arendustegevuse valdkonna täitmata ametikohti ei arvestata, samuti ei võeta arvesse teadus- ja arendustegevuse tugitöötajaid (st ametikohad, mis ei ole otseselt seotud teadus- ja arendustegevusega).
                     
                     
                        Teadus- ja arendustegevusega hõivatud töötajate aastane täistööajale taandatud töötajate arv – suhtarv, milleks jagatakse kalendriaasta jooksul teadus- ja arendustegevuses tegelikult töötatud tundide arv üksikisiku või rühma poolt samal ajavahemikul tavapäraselt töötatud tundide koguarvuga. Reeglina ei saa isik vastata rohkem kui ühele täistööajale taandatud töötajale teadus- ja arendustegevuses, arvutatuna kaks korda aastas. Tavapäraselt töötatud tundide arv määratakse kindlaks normatiivse/seadusjärgse tööaja alusel. Täistööajaga töötaja identifitseeritakse vastavalt tema tööalasele staatusele, lepingu liigile (täis- või osaline tööaeg) ning teadus- ja arendustegevuses osalemise tasemele (vt OECD Frascati käsiraamat 2015, punkt 5.3).
                     
                     
                        Näitaja andmed esitatakse soo alusel
                           6
                        .
                     
                  
                  
                     
                        Aastane täistööaja ekvivalent 
                     
                     
                  
               
                     
                        9
                     
                  
                  
                     
                        Toetatavad ettevõtted (millest: väikesed – sealhulgas mikro-, keskmise suurusega ja suured ettevõtted)
                     
                  
                  
                     
                        Kolmas sammas
                     
                  
                  
                     
                        Näitaja hõlmab kõiki ettevõtteid, mis saavad rahastu raames võetavate meetmete kaudu rahalist või mitterahalist toetust.
                     
                     
                        Ettevõte – juriidiliste üksuste väikseim rühm, mis moodustab kaupu või teenuseid tootva organisatsioonilise üksuse, mis on oma otsuste tegemisel teatavas ulatuses sõltumatu, eriti käibevahendite paigutamise suhtes, ning mis teostab üht või enamat tegevust ühes või mitmes kohas. Ettevõtte võib moodustada ka ainult üks juriidiline üksus. Juriidilised üksused hõlmavad juriidilisi isikuid, keda tunnustatakse sellistena seaduse alusel, sõltumata üksikisikutest või institutsioonidest, kes võivad neid omada või olla nende liikmed, näiteks täisühingud, usaldusühingud, piiratud vastutusega äriühingud, aktsiaseltsid jne. Juriidilised üksused hõlmavad ka füüsilisi isikuid, kes tegelevad majandustegevusega iseseisvalt, nagu kaupluse või autotöökoja omanik või käitaja, jurist või füüsilisest isikust käsitööline (komisjon (Eurostat)) nõukogu 15. märtsi 1993. aasta määruse (EMÜ) nr 696/93 III jao punkti A alusel).
                     
                     
                        Näitaja andmed kogutakse ja esitatakse ettevõtte suuruse alusel. Selle näitaja puhul on ettevõtted tulusaamisele orienteeritud organisatsioonid, mis toodavad kaupu või osutavad teenuseid turu vajaduste rahuldamiseks.
                     
                     
                        Ettevõtete liigitus:
                     
                     
                        väikesed ettevõtted, sealhulgas mikroettevõtted (0–49 töötajat ja füüsilisest isikust ettevõtjat ning aastakäive -≤ 10 miljonit eurot või bilansimaht - ≤ 10 miljonit eurot);
                     
                     
                        keskmise suurusega ettevõte (50–249 töötajat ja füüsilisest isikust ettevõtjat ning aastakäive > 10 miljonit eurot – ≤ 50 miljonit eurot või bilansimaht > 10 miljonit eurot – ≤ 43 miljonit eurot);
                     
                     
                        suurettevõtted (> 250 töötajat ja füüsilisest isikust ettevõtjat ning käive > 50 miljonit eurot või bilansimaht > 43 miljonit eurot);
                     
                     
                        kui ületatakse ühte kahest künnisest (töötajate ja füüsilisest isikust ettevõtjate arv ning aastakäive/bilansimaht), liigitatakse ettevõtted kõrgemasse suuruskategooriasse;
                     
                     
                        (komisjon (Eurostat) soovituse 2003/361/EÜ lisa artiklite 2–3 alusel);
                     
                     
                        toetatava ettevõtte suurust mõõdetakse toetuse saamise alguses.
                     
                  
                  
                     
                        Ettevõtted
                     
                  
               
                     
                           10
                     
                  
                  
                     
                        Haridust või koolitust saama asunud osalejate arv
                     
                     
                  
                  
                     
                        Teine sammas
                     
                     
                        Neljas sammas
                     
                     
                        Kuues sammas
                     
                  
                  
                     
                        Näitaja puhul võetakse arvesse nende inimeste arvu, kes osalevad rahastu raames võetavate meetmetega toetatavas haridus- (ISCED 0–6, täiskasvanuharidus) ja koolitustegevuses (väljaspool töökohta / töökohas toimuv koolitus, jätkuv kutseõpe jne), sealhulgas digioskuste koolitustel osalejaid
                           7
                        . Seepärast kogutakse ja esitatatakse näitaja andmed eraldi i) hariduses või koolituses osalejate kohta ja ii) digioskuste koolitustel osalejate kohta. Näitaja andmed esitatakse eraldi ka soo
                           8
                         ja vanuse
                           9
                         alusel.
                     
                     
                        Osalejaid võetakse arvesse haridus- või koolitusmeetmes osalema hakkamisel.
                     
                  
                  
                     
                        Inimeste arv
                     
                  
               
                     
                        11
                     
                  
                  
                     
                        Töötavate või tööd otsivate inimeste arv
                     
                  
                  
                     
                        Kolmas sammas
                     
                     
                        Neljas sammas
                     
                  
                  
                     
                        Töötud
                           10
                         või mitteaktiivsed
                           11
                        , keda on toetatud taaste- ja vastupidavusrahastu meetmetest ja kes töötavad, sealhulgas füüsilisest isikust ettevõtjana, või kes olid toetuse saamise ajal mitteaktiivsed, ning kes kohe pärast toetuse saamist asusid tööd otsima.
                     
                     
                        Näitaja andmed esitatakse soo
                           12
                         ja vanuse
                           13
                        alusel.
                     
                     
                        Tööd otsima asunud isik – isik, kes on tavaliselt ilma tööta, on valmis tööle asuma ja otsib aktiivselt tööd, nagu on määratletud mõiste „töötu“ puhul.
                     
                     
                        Isikuid, kes on hiljuti registreeritud riiklikus tööturuasutuses tööotsijana, võetakse alati arvesse, isegi siis, kui nad ei ole kohe valmis tööle asuma.
                     
                  
                  
                     
                        Inimeste arv
                     
                  
               
                     
                        12
                     
                  
                  
                     
                        Uute või ajakohastatud tervishoiuasutuste mahutavus
                     
                  
                  
                     
                        Neljas sammas
                     
                     
                        Viies sammas
                     
                  
                  
                     
                        Inimeste maksimaalne arv aastas, keda uus või ajakohastatud tervishoiuasutus saab rahastu raames võetavate meetmete toel teenindada ühe aasta jooksul vähemalt ühe korra.
                     
                     
                        Ajakohastamine ei hõlma energiatõhusaks renoveerimist või hooldust ega remonti. Tervishoiuasutuste hulka kuuluvad haiglad, kliinikud, ambulatoorse ravi keskused, spetsiaalsed hooldusasutused jne.
                     
                  
                  
                     
                         Inimest aastas
                     
                  
               
                     
                        13
                     
                  
                  
                     
                        Uute või ajakohastatud lapsehoiu- ja haridusasutuste klassiruumide mahutavus
                     
                     
                  
                  
                     
                        Neljas sammas
                     
                     
                        Kuues sammas
                     
                  
                  
                     
                        Klassiruumide mahutavus, väljendatuna uute või ajakohastatud alusharidus- ja lapsehoiuasutuste (ISCED 0–6) kohtade maksimaalse arvuna, mis tuleneb rahastu raames võetavate meetmete toest. Klassiruumide mahutavust arvutatakse vastavalt riigisisestele õigusaktidele, kuid see ei hõlma õpetajaid, lapsevanemaid, abipersonali ega muid isikuid, kes võivad neid ruume samuti kasutada.
                     
                     
                        Alusharidus- ja lapsehoiuasutused, nagu lastesõimed ja eelkoolid, on asutused, mis on loodud lastele (sünnist algkooli alguseni) (ISCED 0). Haridusasutused hõlmavad koole (ISCED 1–3, ISCED 4) ja kõrgharidust (ISCED 5–6). Näitaja hõlmab lapsehoiu- või haridusasutusi, mis on äsja ehitatud või ajakohastatud (näiteks hügieeni- ja ohutusstandardite parandamiseks), ning ajakohastamine ei hõlma energiatõhusaks renoveerimist või hooldust ja remonti.
                     
                  
                  
                     
                        Inimeste arv
                     
                  
               
                     
                        14
                     
                  
                  
                     
                        Toetust saavate 15–29aastaste noorte arv
                     
                  
                  
                     
                        Kuues sammas
                     
                  
                  
                     
                        Rahastu raames võetavate meetmete raames rahalist või mitterahalist toetust saavate 15–29aastaste osalejate arv.
                     
                     
                        Näitaja andmed esitatakse soo alusel
                           14
                        .
                     
                  
                  
                     
                        Inimeste arv
                     
                  
               
         
         
            
                  
                     (1)
                  
                        Direktiiv 2010/31/EL, mida on muudetud direktiiviga (EL) 2018/844.
               
               
                  
                     (2)
                  
                        „maksimaalne võimalik pidevalt tarnitav aktiivvõimsus võrgu väljundis kõikide jaamade üheaegselt töötamisel (st pärast jaama abiseadmete elektritoidet ja võttes arvesse kadusid jaama lahutamatuks osaks peetavates trafodes)“.
               
               
                  
                     (3)
                  
                        Konkreetselt direktiivi 2018/2001 artikkel 29, milles on sätestatud biokütuste, vedelate biokütuste ja biomasskütuste säästlikkuse ja kasvuhoonegaaside heitkoguste vähendamise kriteeriumid.
               
               
                  
                     (4)
                  
                        Euroopa elektroonilise side seadustiku artikli 2 lõikes 2 on mõiste „väga suure läbilaskevõimega võrk“ praegu määratletud järgmiselt: „väga suure läbilaskevõimega võrk“ – kas elektroonilise side võrk, mis koosneb vähemalt kuni teenuse pakkumise kohas asuva jaotuspunktini täielikult optilisest kiust, või elektroonilise side võrk, mis suudab sideliikluse tippkoormuse tingimustes pakkuda kättesaadava alla- ja üleslüli ribalaiuse, toimekindluse, vigadega seotud parameetrite ning hilistuse ja selle varieeruvuse näitajate osas samalaadset võrgu jõudlust.
               
               
                  
                     (5)
                  
                        https://ec.europa.eu/eurostat/statistics-explained/index.php?title=Glossary:Dwelling
               
               
                  
                     (6)
                  
                        mehed, naised, mittebinaarsed isikud. Mitmes liikmesriigis kehtivad õigusnormid või tavad, millega tunnistatakse, et isik ei pruugi kuuluda kumbagi neist kahest kategooriast või ei pruugi soovida, et teda seostatakse ühe või teisega. Nende liikmesriikide puhul registreeritakse need isikud mittebinaarsetena.
               
               
                  
                     (7)
                  
                        Kooskõlas taaste- ja vastupidavusrahastu määruse VII lisaga, milles on esitatud rahastu digiteerimismeetmed, tuleb digioskuste koolitust mõista sekkumisvaldkonna 108 (digioskuste arendamise toetamine) tähenduses, milles on sätestatud: „See tähendab kõigi tasandite digioskusi ja hõlmab järgmist: digispetsialistide koolitamiseks mõeldud väga spetsiifilised programmid (st tehnoloogiapõhised programmid); õpetajate koolitamine, digitaalse infosisu arendamine hariduslikel eesmärkidel ja vajaliku organisatsioonilise suutlikkuse suurendamine. See hõlmab ka meetmeid ja programme, mille eesmärk on parandada põhilisi digioskusi.“
               
               
                  
                     (8)
                  
                        mehed, naised, mittebinaarsed isikud. Mitmes liikmesriigis kehtivad õigusnormid või tavad, millega tunnistatakse, et isik ei pruugi kuuluda kumbagi neist kahest kategooriast või ei pruugi soovida, et teda seostatakse ühe või teisega. Nende liikmesriikide puhul registreeritakse need isikud mittebinaarsetena.
               
               
                  
                     (9)
                  
                        0–17, 18–29, 30–54, 55 ja vanem.
               
               
                  
                     (10)
                  
                        Töötu – isik, kes on tavaliselt ilma tööta, on valmis tööle asuma ja otsib aktiivselt tööd. Isikud, keda loetakse riiklike määratluste kohaselt registreeritud töötuteks, loetakse alati töötuteks, isegi juhul, kui nad ei vasta kõigile kolmele kriteeriumile. Allikas: tööhõive, sotsiaalküsimuste ja sotsiaalse kaasatuse peadirektoraat, „Labour market policy satistics – Methodology 2018“ (tööturupoliitika statistika – 2018. aasta metoodika), § 18.
               
               
                  
                     (11)
                  
                        Mitteaktiivsed isikud ei kuulu praegu tööjõu hulka (st nad ei tööta ega ole töötud vastavalt esitatud määratlustele). Allikas: tööhõive, sotsiaalküsimuste ja sotsiaalse kaasatuse peadirektoraat, „Labour market policy satistics – Methodology 2018“ (tööturupoliitika statistika – 2018. aasta metoodika), § 20.
               
               
                  
                     (12)
                  
                        mehed, naised, mittebinaarsed isikud. Mitmes liikmesriigis kehtivad õigusnormid või tavad, millega tunnistatakse, et isik ei pruugi kuuluda kumbagi neist kahest kategooriast või ei pruugi soovida, et teda seostatakse ühe või teisega. Nende liikmesriikide puhul registreeritakse need isikud mittebinaarsetena.
               
               
                  
                     (13)
                  
                        0–17, 18–29, 30–54, 55 ja vanem.
               
               
                  
                     (14)
                  
                        mehed, naised, mittebinaarsed isikud. Mitmes liikmesriigis kehtivad õigusnormid või tavad, millega tunnistatakse, et isik ei pruugi kuuluda kumbagi neist kahest kategooriast või ei pruugi soovida, et teda seostatakse ühe või teisega. Nende liikmesriikide puhul registreeritakse need isikud mittebinaarsetena.